Video: Clever åbner Sjællands største lynladestation

Mandag eftermiddag indviede Clever officielt sin nye lynladestation ved Køge. Med otte ladestandere og 16 lynladepunkter er det den hidtil største offentlige lynladestation på Sjælland.

I de kommende måneder indvies lynladestationer i Esbjerg og Nørresundby. Og inden for et par måneder indvies Danmarks største offentlige lynladestation i Odense. Den har hele 28 lynladepunkter.

”Der er for få lynladestationer i Danmark og for langt mellem de store stationer langs motorvejene. Det skaber kø og frustrationer, og det understøtter ikke Clevers formål om at accelerere skiftet fra olie til vedvarende energi for at skabe et bæredygtigt samfund. Det skal vi have ændret hurtigst muligt, og derfor er det glædeligt, at vi i dag kan indvie Sjællands største åbne lynladestation”, lød det fra Clevers direktør Casper Kirketerp-Møller i åbningstalen.

Clevers aggressive ekspansion har, ifølge transportminister Trine Bramsen, der var mødt op til indvielsen, skabt opmærksomhed ude i Europa:

– Målsætning er, at der skal være en million grønne biler i 2030. Derfor er det afgørende, at danskerne kan lade på farten. De 16 lynladepunkter her i Køge er et stort skridt i netop den retning. Det er noget, der har fået udlandets opmærksomhed, og vi mærker tydeligt, at øjnene er rettet mod Danmark, når der skal hentes inspiration til at accelerere den grønne omstilling af transporten.

Lagrer strøm fra vindmøller og solceller

Clevers lynladestation i Køge er et pilotprojekt med solceller og et kæmpebatteri på 1,2 MWh. Batteriet skal være med til at lagre noget af den strøm, der er i overskud i elnettet.

Pilotprojektet er lavet i samarbejde med teknologivirksomheden Hitachi Energy. I fællesskab med Clever skal gøre selskaberne blive klogere på, hvordan man bedst muligt udnytter kæmpebatterier til at lagre uudnyttet strøm i elnettet og bl.a. bruge den til at oplade elbilerne.

Går projektet godt, forventer Clever, at modellen skal bredes ud til hele landet, så operatørens større lynladestationer kan understøtte det grønne elnet.

iNPUT var med til åbningen. Du kan se videoen øverst i artiklen.

Video: Clever åbner Sjællands største lynladestation