Duracell lancerer ladenetværk til elbiler

Det lyder måske nok som en spøg, men det er ganske vist; Duracell er klar til at gøre for elbiler, hvad de engang gjorde for fjernbetjeninger: levere strøm, når du har mest brug for det. Det ikoniske batteribrand lancerer nu sit eget ladenetværk i Storbritannien – og det bliver alt andet end langsomt.

Med navnet Duracell E-Charge vil virksomheden i løbet af de kommende år rulle et landsdækkende net af ultrahurtige ladestationer ud, hvor effekten kan nå op på 1.000 kW. Det svarer til at kunne tanke på få minutter – hvis altså bilen kan følge med.

Projektet er ingen lille satsning. Duracell investerer over 200 millioner pund i projektet over det næste årti og samarbejder med The EV Network, der allerede står bag Storbritanniens største ladehub ved NEC-centret i Birmingham. De første seks Duracell-stationer åbner i år, og herefter følger en massiv udbygning langs motorveje, ved shoppingcentre og ved store trafikknudepunkter i 2026 og frem.

Det nye netværk drives af et nystiftet selskab, Elektra Charge, der får licens til at operere Duracells E-Charge-mærke. Ifølge Duracells marketingchef Javier Hernandez Reta handler det om at overføre mærkets kendte pålidelighed til den elektriske tidsalder:

“Duracell har altid været en betroet følgesvend i folks liv – nu kan elbilister rejse endnu længere, trygt og bæredygtigt, med Duracell E-Charge i ryggen,” siger han i en pressemeddelelse.

Også Duracell E-Charges direktør, Mark Bloxham, trækker på den klassiske battereufori:

“At oplade din bil skal være lige så enkelt som at skifte batterierne i din fjernbetjening. Plug. Play. Go.”

Duracell er langt fra det første batterimærke, der kaster sig over e-mobilitet, men det er uden tvivl et af de mest genkendelige. Og med hastigheder, der tangerer science fiction, kan Duracell E-Charge hurtigt blive en spiller, der får både konkurrenter – og bilister – til at spærre øjnene op.

Duracell lancerer ladenetværk til elbiler