Norske elbilister roser Danmark

Elbilferie i Danmark er blevet lettere. Det viser i hvert fald nye tal fra Norsk Elbilforenings årlige undersøgelse Elbilisten, hvor næsten 15.000 norske elbilister har delt deres erfaringer. Og netop nordmændene er værd at lytte til. De kommer fra Europas mest modne elbilmarked, og de tester hvert år ladenettet i både Danmark og Sverige, når de tager på ferie.

Konklusionen fra de norske bilister er, der stadig er udfordringer. Men færre oplever ladekøer, dårlig dækning og betalingsproblemer end for bare et år siden.

Danmark får bedre karakter

Ifølge undersøgelsen svarer 22 procent af de norske elbilister, der har kørt elbil i Danmark, at dækningen af lynladere er for dårlig. Sidste år var tallet 28 procent. Det er et markant fald på ét år – og et tegn på, at den hastige udbygning af ladenettet begynder at kunne mærkes i praksis.

Også ladekøerne fylder mindre. I 2025 svarede 19 procent, at de havde oplevet kø ved lynladere i Danmark. I år er tallet faldet til 16 procent. For danske elbilister betyder det, at sommerens tur gennem landet – eller videre mod Sverige og Norge – i stigende grad kan klares uden den samme nervøse planlægning som tidligere.

Mere end 5.000 lynladere

Jørn Grønkjær, der er bestyrelsesformand i Elbilforeningen i Danmark, peger på det eksplosive elbilsalg herhjemme som en vigtig forklaring.

– Med det eksplosive salg af elbiler i Danmark er der nu kommet mere end 5.000 lynladere og mange tusinde ladeparkeringer spredt over hele landet, siger han til elbil.no.

Det er især vigtigt for feriebilister. For et tættere ladenet handler ikke kun om flere stik. Det handler om mindre stress, færre omveje og større chance for, at du kan lade, når bilen – og familien – har brug for det.

Betalingen driller også mindre

En af de klassiske irritationer ved elbilferie er betaling ved ladestanderen. For mange apps, for mange operatører og for mange små overraskelser. Men også her går udviklingen den rigtige vej.

I 2025 svarede 19 procent af de norske elbilister, at de havde haft problemer med betaling ved lynladning i Danmark. I år er tallet faldet til 15 procent. Det er stadig for mange. Men tendensen er positiv, og det gør elbilen mere brugbar for almindelige bilister, der bare vil frem uden at rode med fem forskellige ladeapps.

Skagen kan stadig give kø

Selv om tallene går den rigtige vej, er der stadig grund til at planlægge lidt i højsæsonen. Jørn Grønkjær advarer især om de mest populære destinationer.

– Skagen kan have mere end 50.000 besøgende på en dag. Af samme grund kan det være en god idé at tjekke lademulighederne på forhånd og for eksempel lade i Hirtshals eller Frederikshavn, siger han.

Det er et godt råd – også for danske elbilister. Skal du mod Nordjylland, sommerhusområderne eller de store færgeruter, er det stadig smart at lade før presset topper.

Sverige rykker også frem

Sverige får endnu mere opmærksomhed i undersøgelsen, fordi landet er nordmændenes mest populære rejsemål. Ifølge tal fra SSB gennemførte nordmændene 1,8 millioner rejser til Sverige sidste år. Danmark var det tredje mest populære rejsemål med 588.000 rejser. Også i Sverige oplever færre nordmænd problemer. Andelen, der mener, at dækningen af lynladere er for dårlig, er faldet fra 31 procent i 2025 til 26 procent i 2026.

Samtidig er andelen, der har oplevet ladekø, faldet fra 28 til 21 procent. Betalingsproblemer er også blevet mindre udbredte: fra 23 procent sidste år til 18 procent i år. Elbilisten Magnus Evenstad har kørt elbil til Sverige flere år i træk og oplever, at ladenettet er blevet mere modent.

– Jeg oplevede, at det var meget nemt at få ladet i Sverige. Ladeinfrastrukturen gør det enkelt at finde ledige ladepladser. Selv når der ikke er ledige ladere, skal man ikke vente længe, siger han.

Elbilferien kræver mindre backup-plan

Norden er blevet lettere at køre elbil i. Danmark har fået langt flere lynladere, færre oplever kø, og betaling fungerer bedre end tidligere. Sverige bevæger sig i samme retning.

Det betyder ikke, at du bare skal køre afsted helt uden plan. På travle feriedage og populære destinationer kan der stadig opstå pres på laderne. Men elbilferien er ikke længere et projekt for de særligt tålmodige. For de fleste er den ved at blive noget langt mere attraktivt: en helt almindelig biltur.

Norske elbilister roser Danmark